_:nef6f3b2edd5f4f63a9619ac322616ff5xb0
<http://schema.org/articleBody>
"&nbsp;\r\n\r\nदुनिया के तीसरे नंबर के बैडमिंटन खिलाड़ी किदांबी श्रीकांत ने कहा कि अगामी साल 2018 के व्यस्त सत्र में देश के लिए पदक जीतने के पर्याप्त मौके के लिए वह फिट रहने की कोशिश करेंगे.\r\n\r\nश्रीकांत ने कहा, 'साल 2017 में काफी सकारात्मक पक्ष रहे. अगले साल काफी महत्वपूर्ण टूर्नामेंट होने हैं और मेरे लिए फिट रहना महत्वपूर्ण होगा.'\r\n\r\nएजेंसी के मुताबिक श्रीकांत ने कहा, ‘अगर मैं फिट रहा तो अपना 100 प्रतिशत दे पाऊंगा और तभी मेरे पास राष्ट्रमंडल खेल, एशियाई खेल और वर्ल्ड चैंपियनशिप जैसे महत्वपूर्ण टूर्नामेंट में देश के लिए पदक जीतने का बेहतर मौका होगा.'\r\n\r\nश्रीकांत और ओलंपिक रजत पदक विजेता पीवी सिंधु को 2017 में शानदार प्रदर्शन करने के लिए आज आंध्र प्रदेश सरकार ने सम्मानित किया.\r\n\r\nसिंगापुर ओपन और सीनियर राष्ट्रीय चैंपियनशिप में उप विजेता रहे श्रीकांत ने कहा, 'बेहतरीन समर्थन के लिए मैं लोगों और आंध्र प्रदेश सरकार का शुक्रगुजार हूं.'\r\n\r\nयुवा छात्रों, माता-पिता, अधिकारियों सहित लोगों ने इस दौरान सिंधु और श्रीकांत को मालाएं और गुलदस्ते दिए और उनके साथ तस्वीरें भी खिंचवाई.\r\n\r\nभारत और कोरिया में दो सुपर सीरीज खिताब जीतने वाली सिंधु ने भी आंध्र प्रदेश सरकार का आभार जताया और आगामी सत्र में बेहतर प्रदर्शन की उम्मीद जताई."
<https://pagetrafic.in/srikanth-said-fitness-is-important-for-the-medal-in-the-year-2018/>